ดาวโจนส์ปิดส่งท้ายปีเสือบวก 7.80 จุด
ดัชนีดาวโจนส์ตลาดหุ้นนิวยอร์กปิดบวกซึ่งเป็นวันสุดท้ายของการซื้อขายในปี 2553 หลังจากสหรัฐเปิดเผยดัชนีกิจกรรมทางธุรกิจ พุ่งขึ้นสูงสุดในรอบ 7 เดือน
1 ม.ค. 2554

ดัชนีดาวโจนส์ตลาดหุ้นนิวยอร์กปิดบวกซึ่งเป็นวันสุดท้ายของการซื้อขายในปี 2553 หลังจากสหรัฐเปิดเผยดัชนีกิจกรรมทางธุรกิจ พุ่งขึ้นสูงสุดในรอบ 7 เดือน 
ดัชนีเฉลี่ยอุตสาหกรรมดาวโจนส์ขยับขึ้น 7.80 จุด หรือ 0.07% ปิดที่ 11,577.51 จุด ดัชนี S&amp;P 500 ลดลง 0.24 จุด หรือ 0.02% ปิดที่ 1,257.64 จุด และดัชนี Nasdaq ร่วงลง 10.11 จุด หรือ 0.38% ปิดที่ 2,652.87 จุด
ดัชนีดาวโจนส์ได้ปัจจัยบวกจากรายงานของสถาบันจัดการด้านอุปทานของสหรัฐ (ISM) ที่ระบุว่า ดัชนีกิจกรรมทางธุรกิจในรัฐนิวยอร์กพุ่งขึ้นแตะระดับ 70 จุดในเดือนธ.ค. ซึ่งเป็นระดับสูงสุดนับตั้งแต่เดือนพ.ค. ขณะที่ดัชนีความเชื่อมั่นที่มีต่อแนวโน้มธุรกิจในช่วง 6 เดือนข้างหน้าปรับตัวเพิ่มขึ้นแตะระดับ 75.2 จุด จากระดับ 71.9 จุด
ตลอดปี 2553 ดัชนีดาวโจนส์ปรับตัวขึ้นทั้งสิ้น 11% ขณะที่ดัชนี S&amp;P 500 พุ่งขึ้น 13% และดัชนี Nasdaq ทะยานขึ้นเกือบ 17% โดยตลาดหุ้นนิวยอร์กได้รับปัจจัยหนุนหลักๆจากการที่ธนาคารกลางสหรัฐ (เฟด) ประกาศใช้มาตรการผ่อนคลายเชิงปริมาณรอบสอง หรือ QE2 ด้วยการซื้อพันธบัตรรัฐบาลมูลค่า 6 แสนล้านดอลลาร์ รวมทั้งการที่ประธานาธิบดีบารัค โอบามา ตัดสินใจขยายโครงการลดหย่อนภาษีให้กับประชาชนที่มีรายได้ทุกระดับชั้น และข้อมูลภาคการผลิตที่ขยายตัวอย่างต่อเนื่อง